JY LEES NOU Mej. Dowe Wêreld waardeer SA opnuut!
Mej. Dowe Wêreld is ’n vasbyter. Met geboorte het dokters gesê sy sal nooit mamma kan sê nie, want sy is te doof om te hoor. Maar Janie Erasmus het net nie moed opgegee nie. Op agt maande het sy haar eerste apparate gekry en op twee jaar het sy gepraat. En toe sy onlangs as Mej. Dowe Wêreld gekroon is in Praag, in die Tseggiese Republiek, is haar grootste droom bewaarheid. Nes SA se Roeline Strauss, Mej. Wêreld 2014, was dit altyd Janie se ideaal om dié kroon te dra.
"Ek het nie my naam herken toe die wenner aangekondig is nie en net hande geklap vir die wenner – totdat die seremoniemester vir my gesê het ék is die wenner."
Die grootste uitdagings?
"Die drie modeparades tydens die wedstryd waar ons ons nasionale drag en verskeie aandrokke moes wys in die hoofstede van die provinsies in die Tsjeggiese Republiek. Ons het lang ure gewerk, en die táál was moeilik! Gebaretaal is in elke taal anders. Ek het vinnig geleer ons moet verskillende maniere gebruik om te verseker die mense verstaan ons en het selfs Google se vertaalfunksie op my selfoon gebruik om met Chinese meisies te praat . . ."
"As ambassadeur van die Decibel Cochlear Campaign help ek om geld in te samel vir kinders wat kogleêre inplantings kry."
Wat wil sy in haar kroningsjaar bereik?
“Mense moet terugkyk en sê dowes het net soveel dryfkrag as horendes. Ek wil horendes en dowes inspireer om groot te droom.”
Maar dit was nie altyd maklik oorsee nie. “Ek was vier weke lank weg van die huis, so ek het nogal verlang. Reis is nie vir sissies nie. Dit is harde werk om tasse te dra en trein te ry, maar dit maak jou wêreld groot en leer jou om Suid-Afrika weer opnuut te waardeer."